Умемо ли да ценимо слободу

Слобода - једна реч, а велико значење. Шта је она? Све око нас, људи које волимо, сви односи које са њима имамо, заједницу са њима, заснивају се на слободи. Бог нам је дао слободу, а да ли умемо да је ценимо?

Постоји много слобода. Слобода љубави, кретања, слобода избора. Имамо право да волимо кога желимо. Имамо сву слободу избора. Оно што срце заволи, ништа не може да промени. А љубав је најлепша када је права, када је са особом коју искрено волимо. Љубав је заједница са Богом, а ако нам је Бог дао слободу, ко има право да нам је ускрати?

Слободни смо, да идемо где, када и са ким хоћемо. Да се шетамо, дружимо и забављамо. Уживамо у могућностима које су нам дате. Али, није увек све тако сјајно. 2020. Годину ћемо сви памтити по смртоносном вирусу који је задесио читав свет. Како бисмо се сви заштитили, донета је одлука да се затворе школе, вртићи и остале установе. Да останемо у својим кућама, како би спречили ширење вируса и спасили пре свега себе, а потом и остале. Напољу је сунчан, пролећни дан а ми не можемо да изађемо. И тек сад схватам колико смо пре били слободни и колико нисмо знали то да ценимо. Јер, све док нам се нешто не одузме, нећемо умети то да ценимо, нећемо бити захвални на томе.

Слобода избора – врста слободе на које веома утиче лоше друштво. Људи који имају своје ставове, стоје иза њих, иза својих речи ма колико оне лоше биле, су схватили праву суштину живота, а то је бити слободан, бити свој. Имати своје мишљење и поделити га са осталима. Јер је, једна од најбитнијих ствари у животу, управо то, да будемо слободни и своји.

Треба да будемо захвални на слободи коју имамо, јер нажалост, немају сви на овом свету слободу. А шта би они дали да имају макар мали део слободе коју ми имамо.

Сагледавши све, мислим да веома мало ценимо слободу. Саму реч ,,СЛОБОДА“ људи не схватају озбиљно, али је у ствари и те како важна. Какав би био живот без слободе, када би неко управљао нашим животима? И мислим да је, једна од суштина живота бити слободан, јер кад смо слободни можемо све!

Даница Првуловић,